Υποχρεώσεις δημόσιας υπηρεσίας σε ότι αφορά τις τακτικές αεροπορικές γραμμές που εκτελούνται στο εσωτερικό της Γαλλίας

(2002/C 18/09)

(Κείμενο που παρουσιάζει ενδιαφέρον για τον ΕΟΧ)

1. Κατ' εφαρμογή των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου της 23ης Ιουλίου 1992, σχετικά με την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η Γαλλία αποφάσισε να επιβάλει την υποχρέωση παροχής δημόσιας υπηρεσίας για την εκμετάλλευση τακτικών αεροπορικών γραμμών που εκτελούνται μεταξύ La Rochelle και Παρισιού.

2. Οι υποχρεώσεις δημόσιας υπηρεσίας είναι οι ακόλουθες:

Ως προς την ελάχιστη συχνότητα πτήσεων:

- Τα δρομολόγια πρέπει να εκτελούνται καθόλο το έτος και περιλαμβάνουν τουλάχιστον δύο ταξίδια με επιστροφή ημερησίως, πρωινή και εσπερινή πτήση, από Δευτέρα έως Παρασκευή συμπεριλαμβανομένων.

- Τις Κυριακές και αργίες (εκτός Σαββάτου) τα δρομολόγια πρέπει να περιλαμβάνουν τουλάχιστον ένα ταξίδι με επιστροφή ημερησίως.

Τα δρομολόγια πρέπει να εκτελούνται χωρίς ενδιάμεσο σταθμό μεταξύ La Rochelle και Παρισιού (Orly).

Ως προς τα χρησιμοποιούμενα αεροσκάφη και την παρεχόμενη μεταφορική ικανότητα:

Τα δρομολόγια πρέπει να πραγματοποιούνται με αεροσκάφη με θάλαμο συμπίεσης που παρέχουν ελάχιστη μεταφορική ικανότητα:

- 180 θέσεων ημερησίως, Δευτέρα, Τρίτη και Τετάρτη,

- 240 θέσεων ημερησίως, Πέμπτη και Παρασκευή,

- 60 θέσεων, Κυριακές και αργίες.

Στην περίπτωση που η ελάχιστη απαιτούμενη ικανότητα δεν είναι η ενδεδειγμένη σε σχέση με τη διαπιστωθείσα κυκλοφορία, μπορεί να προσαρμοστεί κατόπιν δημοσίευσης στην Επίσημη Εφημερίδα των Ευρωπαϊκών Κοινοτήτων ανακοίνωσης για τροποποίηση των υποχρεώσεων δημόσιας υπηρεσίας.

Ως προς τα ωράρια πτήσεων:

Τα ωράρια πρέπει να παρέχουν τις εργάσιμες ημέρες τη δυνατότητα στους επιβάτες που ταξιδεύουν για επαγγελματικούς λόγους να μεταβαίνουν και να επιστρέφουν αυθημερόν έχοντας στη διάθεσή τους χρονικό διάστημα τουλάχιστον οκτώ ωρών στον προορισμό, τόσο στο Παρίσι όσο και στη La Rochelle.

Επισημαίνεται ότι δεσμεύονται ορισμένες χρονοθυρίδες (slots) στον αερολιμένα του Παρισιού (Orly) για την εξυπηρέτηση του τακτικού δρομολογίου Παρίσι (Orly)-La Rochelle, σύμφωνα με το άρθρο 9 του κανονισμού (ΕΟΚ) αριθ. 95/93 του Συμβουλίου σχετικά με τους κοινούς κανόνες κατανομής χρονοθυρίδων στους κοινοτικούς αερολιμένες. Οι ενδιαφερόμενοι για το συγκεκριμένο δρομολόγιο αερομεταφορείς μπορούν να ζητούν πληροφορίες σχετικά με τις χρονοθυρίδες από τον συντονιστή των αερολιμένων του Παρισιού.

Ως προς την εμπορική πολιτική:

Η εμπορία των πτήσεων πρέπει να πραγματοποιείται μέσω τουλάχιστον ενός μηχανογραφημένου συστήματος κράτησης θέσεων.

Ως προς τη συνέχεια προσφοράς πτήσεων:

Εκτός περιπτώσεων έκτακτης ανάγκης, ο αριθμός των πτήσεων που ακυρώνονται για λόγους που μπορούν να αποδοθούν άμεσα στον αερομεταφορέα δεν επιτρέπεται να υπερβαίνει, ανά έτος αεροπλοΐας IATA, το 3 % του αριθμού των προβλεπόμενων πτήσεων. Επιπλέον, ο αερομεταφορέας δεν δύναται να διακόψει την εκτέλεσή τους χωρίς προειδοποίηση έξι μηνών.

Ανακοινώνεται στους κοινοτικούς αερομεταφορείς ότι η μη τήρηση των παραπάνω υποχρεώσεων παροχής υπηρεσίας στη διαχείριση των εν λόγω γραμμών μπορεί να συνεπάγεται διοικητικές ή/και νομικές κυρώσεις.